text: Ung mand prøvede at røre ved kvinde
  02 august 2014 kl. 04.21
  En 19-årig mand blev i nat anholdt på Rømø, efter at have forsøgt anden seksuel omgang end samleje med en 17-årig kvinde. Det oplyser vagtchefen ved Syd- og Sønderjyllands Politi til TV SYD.
  Episoden foregik bag Lakolk Butikscenter, hvor en 17-årig pige og hendes veninde var gået om for at tisse. Pludselig hoppede den 19-årige frem og prøvede at få sin hånd ned mellem benene på den 17-årige pige.
  Pigens veninde fik slået og sparket manden, så de væltede. Manden rejste sig herefter op og sagde flere upassende ting til pigen, mens han viste sit bare lem. Pigerne undløb dog manden.
  En dørmand på et diskotek i nærheden havde fået fat i mandens ID, så politiet kunne anholde manden. Episoden blev anmeldt klokken 01.31, og manden bliver her til morgen afhørt.
  